钦定古今图书集成/明伦汇编/宫闱典/第003卷 > 荆川稗篇 > 《后妃传叙》明·外史
## 钦定古今图书集成/明伦汇编/宫闱典/第003卷 > 荆川稗篇 > 《后妃传叙》明·外史

明太祖鉴前代女祸，立纲陈纪，首严壸教。洪武元年命儒臣修《女诫》。谕翰林学士朱升曰：“治天下者，修身
为本，正家为先。后妃虽母仪天下，然不可俾预政事。
至于嫔嫱之属，奉侍巾栉，恩宠或过，逾礼越防，上下
失序。历代宫闱，政由内出，鲜有不为祸乱者。夫内嬖
惑人，甚于鸩毒。惟明主能察于未然，下此多为所累。
卿等其纂述《女诫》及古贤妃事可为法者，使后世子
孙知所持守。”升等乃编录上之。五年、六年，命礼臣议
宫官女职之制。礼臣上言：“周制，后宫设内官以赞内
治。汉设内官一十四等，凡数百人。唐设六局二十四
司，官凡一官九十人，女史五十馀人，皆选良家女充
之。”帝曰：“所设过多，宜防宠嬖。”命重加裁定。于是折衷
曩制，女官立六局一司，局曰尚宫、尚仪、尚服、尚食、尚
寝、尚功，司曰宫正，秩皆正六品，每局领四司，其属二
十有四。而尚宫司总行六局之事，戒令责罚，则宫正
掌之。官七十五人，女史十八人，视唐减百四十馀人。
凡以服劳宫寝，祗勤典守而已。一切充华美人，昭容
修媛，虽著称前录，而意在色升、名乖德选者，悉罢不
设。诸妃位号，亦惟取“贤淑、庄敬、惠顺、康宁、闺房雍肃，
旨寓深远。”又命工部制红牌，镌戒谕后妃之词，悬于
宫中。牌用铁字，饰以金。复著《令典》，自后妃以下至嫔
御女史，巨细衣食之费，金银币帛器用百物之供，皆
自尚宫取旨，牒内使监覆奏，移部臣取给焉。若尚宫
不及“奏，内使监不覆奏，而辄领于部者，论死；或以私
书出外，罪亦如之。宫嫔以下有疾，医者不得入宫以
证取药。”呜呼！何其慎也！是以终明代，无龙漦燕啄之
妖，墨敕斜封之祸，不特同辇共坐者，群臣无所容其
谏诤。而宫闱秘邃，即阴教之贞淑，容仪之美丽，外廷
亦罕得闻焉。家法之善，未有如明者也。上自孝慈，下
迄愍后，考厥族里，次其时代，虽所遇不齐，显晦异致，
而同居正号者并列于篇。其妃嫔有事实者，亦附见
焉，作《后妃列传。